作者:張養浩
標題:中呂・山坡羊
內容:人生於世，休行非義，謾過人也謾不過天公意。便亻贊些東西，得些衣食，他時終作兒孫累，本分世間為第一。休使見識，乾圖甚的！休圖官祿，休求金玉，隨緣得過休多欲。富何如？貴何如？沒來由惹得人嫉妒，回首百年都做了土。人，皆笑汝；渠，幹受苦！如何是良貴？如何是珍味？所行所做依仁義。淡黃齏，也似堂食，必能如此方無愧，萬事莫教差半米。天，成就你；人，欽敬你。無官何患？無錢何憚？休教無德人輕慢。你便列朝班，鑄銅山，止不過只為衣和飯，腹內不飢身上暖。官，君莫想；錢，君莫想。於人誠信，於官清正，居於鄉里宜和順。莫虧心，莫貪名，人生萬事皆前定，行歹暗中天照臨。疾，也報應；遲，也報應。休學諂佞，休學奔競，休學說謊言無信。貌相迎，不實誠，縱然富貴皆僥倖，神惡鬼嫌人又憎。官，待怎生；錢，待怎生。與人方便，救人危患，休趨富漢欺窮漢。惡非難，善為難，細推物理皆虛幻，但得個美名兒留在世間。心，也得安；身，也得安。真實常在，虛脾終敗，過河休把橋樑壞。你便有文才，有錢財，一時間怕不人耽待，半空裡若差將個打算的來。強，難掙揣；乖，難掙揣。金銀盈溢，於身無益，爭如長把人賙濟。落便宜，是得便宜，世人豈解天公意，毒害到頭傷了自己。金，也笑你；銀，也笑你。天機參破，人情識破，歸來閒枕白雲臥。向巖阿，且婆娑，琴書筆硯為功課，軒裳倘來何用躲？行，也在我；藏，也在我。驪山懷古驪山四顧，阿房一炬，當時奢侈今何處？只見草蕭疏，水縈紆，至今遺恨迷煙樹，列國周齊秦漢楚。贏，都變做了土；輸，都變做了土！驪山屏翠，湯泉鼎沸，說瓊樓玉宇今俱廢。漢唐碑，半為灰，荊榛長滿繁華地，堯舜土階君莫鄙。生，人讚美；亡，人讚美。沔池懷古秦如狼虎，趙如豚鼠，秦強趙弱非虛語。笑相如，大粗疏，欲憑血氣為伊呂，萬一座間誅戮汝，君也，誰做主？民也，誰做主？秦王強暴，趙王懦弱，相如何以為懷抱？不量度，剩粗豪，酒席間便欲伐無道，倘若祖龍心內惱，君，幹送了；民，幹送了！北邙山懷古悲風成陣，荒煙埋恨，碑銘殘缺應難認。知他是漢朝君，晉朝臣？把風雲慶會消磨盡，都做了北邙山下塵。便是君，也喚不應；便是臣，也喚不應！洛陽懷古天津橋上，憑闌遙望，舂陵王氣都凋喪。樹蒼蒼，水茫茫，雲臺不見中興將，千古轉頭歸滅亡。功，也不久長；名，也不久長。潼關懷古峰巒如聚，波濤如怒，山河表裡潼關路。望西都，意躊躕，傷心秦漢經行處，宮闕萬間都做了土。興，百姓苦；亡，百姓苦！未央懷古三傑當日，俱曾此地，殷勤納諫論興廢。見遺基，怎不傷悲，山河猶帶英雄氣，試上最高處閒坐地。東，也在圖畫裡；西，也在圖畫裡。咸陽懷古城池俱壞，英雄安在？雲龍幾度相交代！想興衰，若為懷，唐家才起隋家敗，世態有如雲變改。疾，也是天地差；遲，也是天地差！。